Slika na kojoj se prikazuje tekst, isječak crteža

Opis je automatski generiran

**REPUBLIKA HRVATSKA**

**KRAPINSKO-ZAGORSKA ŽUPANIJA**

**GRAD PREGRADA**

**GRADSKO VIJEĆE**

KLASA: 024-03/24-01/04

URBROJ: 2140-5-01-23-6

U Pregradi, 17. lipnja 2024.

**ZAPISNIK**

sa 21. sjednice Gradskog vijeća grada Pregrade, održane dana 17. lipnja 2024. godine u Vijećnici grada Pregrade.

Započeto u 18,00 sati.

**NAZOČNI:** Vesna Petek, predsjednica GV grada Pregrade, Veronika Gajšak, Valerija Hržica Zvonimir Gretić, Davorka Filipčić, Jasna Vnuk, Zdravko Vrbanc, Gordana Križanec Ružić i Stjepan Miklaužić, članovi/ce Gradskog vijeća.

**ODSUTNI:** Marina Čuček, Vesna Liber, Goran Horvat i Zdravka Žiger, članovi/ce Gradskog vijeća grada Pregrade.

**OSTALI:** Marko Vešligaj, gradonačelnik grada Pregrade, Krunoslav Golub, pročelnik UO za financije i gospodarstvo, Marija Golub, pročelnica UO za opće poslove i društvene djelatnosti, Nikolina Šoštarić Tkalec, viša referentica za opće poslove i društvene djelatnosti, Natalija Vrhovski, ravnateljica DV Naša radost Pregrada, Štefica Pasarić, ravnateljica GDCK, Anica Krušlin, zamjenica direktora Niskogradnje d.o.o., Siniša Petrak, zapovjednik VZ Grada Pregrade i Mario Mihovilić, direktor Zagorskog vodovoda d.o.o.

Predsjednica Gradskog vijeća gđa Vesna Petek pozdravlja sve prisutne, te ustanovljuje da je sjednici nazočna natpolovična većina članova Gradskog vijeća Grada Pregrade, te se mogu donositi pravovaljani zaključci i drugi akti.

Nakon iznijetog, gđa Petek predlaže izmjenu i dopunu dnevnog reda i to tako da se iza točke 10. dnevnog reda, dodaju točke: 11., 12., 13., 14., 15. i 16. koje glase:

11. Razmatranje zahtjeva Dječjeg vrtića „Naša radost“ Pregrada za zapošljavanje i donošenje Odluke o davanju suglasnosti za zapošljavanje radnika u Dječjem vrtiću „Naša radost“ Pregrada,

12.Razmatranje prijedloga Pravilnika o izmjenama i dopunama Pravilnika o unutarnjem ustrojstvu i načinu rada Dječjeg vrtića „Naša radost“ Pregrada i donošenje Odluke o davanju prethodne suglasnosti na Izmjene i dopune Pravilnika,

13. Razmatranje prijedloga Izmjena i dopuna Plana upisa djece u Dječji vrtić „Naša radost“ Pregrada u pedagoškoj 2024./2025. pedagoškoj godini i donošenje Odluke o davanju suglasnosti na Izmjenu i dopunu Plana upisa,

14. Razmatranje prijedloga Odluke o proglašenju nerazvrstane ceste P-21 D206 – Ulica Dobrava - javnim dobrom i donošenje Odluke o proglašenju nerazvrstane ceste P-21 D206 – Ulica Dobrava - javnim dobrom,

15. Razmatranje prijedloga Odluke o ukidanju statusa javnog dobra u općoj uporabi na kčbr. 1931/35 k.o. Pregrada i donošenje Odluke o ukidanju statusa javnog dobra u općoj uporabi predloženom tekstu,

16. Informacija Zagorskog vodovoda d.o.o. o cijeni vodnih usluga, naknade za razvoj te izvješće o statusu projekata

Dosadašnja točka 11. Razno postaje točka 17. Razno

Gđa Petek daje izmjenu i dopunu dnevnog reda na glasovanje, nakon čega Gradsko vijeće jednoglasno sa 9 glasova ZA, 0 PROTIV i 0 SUZDRŽAN istu usvaja te se jednoglasno usvaja slijedeći

**DNEVNI RED**

1. Usvajanje zapisnika sa 20. sjednice Gradskog vijeća Grada Pregrade
2. Razmatranje prijedloga i odnošenje Odluke o davanju prethodne suglasnosti Glazbenoj školi Pregrada na prijedlog Statuta Glazbene škole Pregrada
3. Usvajanje Izvještaja o radu u 2023. godini i Financijskog izvještaja za 2023. godinu Gradskog društva Crvenog križa Pregrada
4. Usvajanje Izvještaja o radu u 2023. godini i Financijskog izvještaja za 2023. godinu Vatrogasne zajednice Grada Pregrade,
5. Razmatranje i prihvaćanje Izvješća o radu Niskogradnje d.o.o., Godišnjeg financijskog izvješća o poslovanju Niskogradnje d.o.o. te donošenje Odluke o utvrđivanju godišnjih financijskih izvješća za 2023.g., Odluke o uporabi dobiti za 2023.g. te Odluke o prihvaćanju Izvješća o poslovanju, o raspoređivanju dobiti te razrješnici Upravi i Nadzornom odboru
6. Razmatranje prijedloga i donošenje Odluke o davanju prethodne suglasnosti Niskogradnji d.o.o. za prodaju radnog stroja
7. Donošenje I. Izmjena i dopuna Proračuna Grada Pregrade za 2024. godinu:
   1. I. Izmjene i dopune Programa javnih potreba u kulturi i tehničkoj kulturi za 2024.g.
   2. I. Izmjene i dopune Programa javnih potreba u sportu za 2024.g.
   3. I. Izmjene i dopune Programa gradnje objekata i uređaja komunalne infrastrukture za 2024. godinu
8. Razmatranje prijedloga i donošenje Odluke o proglašenju komunalne infrastrukture javnim dobrom u općoj uporabi - Javno parkiralište Kolarija
9. Razmatranje prijedloga i donošenje Odluke o proglašenju nerazvrstane ceste B-2.4 Odvojak IV – Milan Vnuk - Kolenko javnim dobrom
10. Razmatranje prijedloga i donošenje Odluke o proglašenju nerazvrstane ceste P-53.1 Ž2151 -Odvojak I – Pasarić javnim dobrom
11. Razmatranje zahtjeva Dječjeg vrtića „Naša radost“ Pregrada za zapošljavanje i donošenje Odluke o davanju suglasnosti za zapošljavanje radnika u Dječjem vrtiću „Naša radost“ Pregrada
12. Razmatranje prijedloga Pravilnika o izmjenama i dopunama Pravilnika o unutarnjem ustrojstvu i načinu rada Dječjeg vrtića „Naša radost“ Pregrada i donošenje Odluke o davanju prethodne suglasnosti na Izmjene i dopune Pravilnika
13. Razmatranje prijedloga Izmjena i dopuna Plana upisa djece u Dječji vrtić „Naša radost“ Pregrada u pedagoškoj 2024./2025. pedagoškoj godini i donošenje Odluke o davanju suglasnosti na Izmjenu i dopunu Plana upisa
14. Razmatranje prijedloga Odluke o proglašenju nerazvrstane ceste P-21 D206 – Ulica Dobrava - javnim dobrom i donošenje Odluke o proglašenju nerazvrstane ceste P-21 D206 – Ulica Dobrava - javnim dobrom
15. Razmatranje prijedloga Odluke o ukidanju statusa javnog dobra u općoj uporabi na kčbr. 1931/35 k.o. Pregrada i donošenje Odluke o ukidanju statusa javnog dobra u općoj uporabi predloženom tekstu,
16. Informacija Zagorskog vodovoda d.o.o. o cijeni vodnih usluga, naknade za razvoj te izvješće o statusu projekata
17. Razno

**Točka 1.**

Gđa Petek iznosi uvodno kraće obrazloženje vezano uz razmatranje i usvajanje Zapisnika sa 20. sjednice Gradskog vijeća grada Pregrade, nakon čega otvara raspravu po navedenoj točci.

Pošto nije bilo izmjena ni dopuna, gđa Petek, Gradsko vijeće Grada Pregrade jednoglasno sa 9 glasova ZA, 0 PROTIV i 0 SUZDRŽAN usvaja Zapisnik sa 20. sjednice Gradskog vijeća Grada Pregrade.

**Točka 2.**

Nadalje gđa Petek iznosi uvodno kraće obrazloženje vezano uz razmatranje prijedloga i donošenje Odluke o davanju prethodne suglasnosti Glazbenoj školi Pregrada na prijedlog Statuta Glazbene škole Pregrada.

Nakon iznijetog, gđa Petek otvara raspravu po navedenoj točci. Pošto nije bilo pitanja ni prijedloga Gđa Petek zaključuje točku te istu daje na glasovanje, nakon čega Gradsko vijeće jednoglasno sa 9 glasova ZA, 0 PROTIV i 0 SUZDRŽAN donosi

**Z A K L J U Č A K**

Gradsko Vijeće Grada Pregrade, ispred Grada Pregrade kao osnivača Glazbene škole Pregrada, daje suglasnost na prijedlog Statuta Glazbene škole Pregrada usvojen od strane Školskog odbora dana 14. svibnja 2024., KLASA: 007-03/24-01/04, URBROJ: 2140-5-2-24-04.

**Točka 3.**

Uvodno kraće obrazloženje vezano uz razmatranje i usvajanje Izvještaja o radu u 2023. godini i Financijskog izvještaja za 2023. godinu Gradskog društva Crvenog križa Pregrada iznijela je gđa Petek.

Nakon iznijetog, gđa Petek daje riječ gđi. Pasarić, ravnateljici GDCK Pregrada.

Gđa Pasarić pozdravlja sve prisutne te iznosi kraće obrazloženje, nakon čega iznosi da ukoliko ima kakvih pitanja rado će na njih odgovoriti.

Pošto nije bilo pitanja ni prijedloga, gđa Petek zaključuje točku te istu daje na glasovanje, nakon čega Gradsko vijeće jednoglasno sa 9 glasova ZA, 0 PROTIV i 0 SUZDRŽAN donosi

**ZAKLJUČAK**

Prihvaća se Izvješće o radu i Financijsko izvješće Gradskog društva Crvenog križa Pregrada za 2023. godinu.

**Točka 4.**

Gđa Petek nadalje iznosi uvodno kraće obrazloženje vezano uz razmatranje i usvajanje Izvještaja o radu u 2023. godini i Financijskog izvještaja za 2023. godinu Vatrogasne zajednice Grada Pregrade.

Nakon iznijetog, gđa Petek daje riječ gosp. Siniši Petraku, zapovjedniku VZGP.

Gosp. Petrak pozdravlja sve prisutne te iznosi kako se sve nalazi u izvješćima te ukoliko tko ima kakvih pitanja radon će na njih odgovoriti.

Pošto nije bilo pitanja ni prijedloga, gđa Petek zaključuje točku te istu daje na glasovanje, nakon čega Gradsko vijeće jednoglasno sa 9 glasova ZA, 0 PROTIV i 0 SUDRŽAN donosi

**ZAKLJUČAK**

Prihvaća se Izvješće o radu, Izvješće zapovjednika i Financijsko izvješće za 2023. godinu Vatrogasne zajednice grada Pregrade.

**Točka 5.**

Gđa Petek nadalje iznosi uvodno kraće obrazloženje vezano uz razmatranje i prihvaćanje Izvješća o radu Niskogradnje d.o.o., Godišnjeg financijskog izvješća o poslovanju Niskogradnje d.o.o. te donošenje Odluke o utvrđivanju godišnjih financijskih izvješća za 2023. god., Odluke o uporabi dobiti za 2023. god. te Odluke o prihvaćanju Izvješća o poslovanju, o raspoređivanju dobiti te razrješnici Upravi i Nadzornom odboru.

Nakon iznijetog, gđa Petek daje riječ gđi. Krušlin, zamjenici direktora Niskogradnje d.o.o.

Gđa Krušlin pozdravlja sve prisutne te iznosi kraće obrazloženje vezano uz navedena izvješća i donošenja odluka te napominje da ukoliko će biti kakvih pitanja rado će na njih odgovoriti.

Pošto nije bilo pitanja ni prijedloga, gđa Petek zaključuje točku te istu daje na glasovanje, nakon čega Gradsko vijeće jednoglasno sa 9 glasova ZA, 0 PROTIV i 0 SUZDRŽAN donosi

**O D L U K U**

o prihvaćanju Izvješća o poslovanju te razrješnici Upravi Društva

1. Prihvaća se Godišnje financijsko izvješće Uprave o poslovanju trgovačkog društva „Niskogradnja“ d.o.o. za stambene i komunalne djelatnosti Pregrada za 2023.godinu u predloženom tekstu iz prijedloga akta.
2. Utvrđuje se da je Uprava Društva od 01.01.2023. do 31.12.2023.godine koju je činio Marijan Peer, upravljala Društvom u skladu sa Zakonom i Izjavom te se istima daje razrješnica.

**O D L U K U**

o prihvaćanju Izvješća o radu te razrješnici Nadzornom odboru

1. Usvaja se Izvješće o radu Nadzornog odbora Niskogradnje d.o.o. za razdoblje siječanj – prosinac 2023. godine.
2. Utvrđuje se da je Nadzorni odbor Društva obavljao svoju funkciju u skladu sa Zakonom i Statutom pa se članovima Nadzornog odbora daje razrješnica.

**O D L U K U**

**o uporabi dobiti za 2023. godinu**

1. Ostvarena neto dobit društva prema Odluci o utvrđenju godišnjih financijskih izvješća za 2023. godinu iznosi 4.092,16 EUR.
2. Ostvarena neto dobit Društva za 2023.godinu u iznosu od 4.092,16 EUR isplatiti će se jedinom članu društva Gradu Pregrada.
3. Isplata po točki 2. iz ove Odluke izvršit će se tijekom 2024. godine prema mogućnostima Društva.

**O D L U K U**

**o utvrđenju godišnjih financijskih izvješća za 2023. godinu**

Točka 1.

Uprava društva, sukladno važećim propisima sastavila je za 2023. godinu i Nadzornom

Odboru te Skupštini predočila na prihvaćanje godišnja financijska izvješća:

1. Bilancu

2. Račun dobiti i gubitaka

3. Bilješke uz financijska izvješća

Točka 2.

Utvrđuju se financijski izvještaji za 2023. godinu i to:

* Račun dobitka i gubitka za 2023. godinu s ukupnim prihodima od =3.457.844,00 EUR-a, ukupnim rashodima od =3.430.535,57 EUR-a, bruto dobiti od =27.308,43 EUR-a, porezom od =23.216,27 EUR-a i dobiti nakon oporezivanja od =4.092,16 EUR-a.

**Točka 6.**

Nadalje gđa Petek iznosi uvodno kraće obrazloženje vezano uz razmatranje prijedloga i donošenje Odluke o davanju prethodne suglasnosti Niskogradnji d.o.o. za prodaju radnog stroja.

Nakon iznijetog, gđa Petek daje riječ gđi. Krušlin.

Gđa Krušlin ukratko iznosi obrazloženje, nakon čega gđa Petek otvara raspravu po navedenoj točci.

Pošto nije bilo pitanja ni prijedloga, gđa Petek zaključuje točku te istu daje na glasovanje, nakon čega Gradsko vijeće jednoglasno sa 9 glasova ZA, 0 PROTIV i 0 SUZDRŽAN donosi

**ODLUKU**

**o davanju prethodne suglasnosti**

**Niskogradnji d.o.o. za prodaju radnog stroja**

Članak 1.

Gradsko vijeće Grada Pregrade daje prethodnu suglasnost trgovačkom društvu Niskogradnja d.o.o. za stambeno-komunalne djelatnosti iz Pregrade, Stjepana Radića 17, OIB: 23210692018, za prodaju radnog stroja LIEBHERR L-531, minimalno po cijeni od 2.000,00 eura ili za veću vrijednost najboljem ponuditelju.

Članak 2.

Ova Odluka stupa na snagu danom donošenja.

**Točka 7.**

Gđa Petek iznosi uvodno kraće obrazloženje vezano uz razmatranje i donošenje I. Izmjena i dopuna Proračuna Grada Pregrade za 2024. godinu.

Nakon iznijetog gđa Petek daje riječ gđi. Križanec Ružić, predsjednici Odbora za proračun i financije.

Gđa Križanec Ružić iznosi kako je Odbor za proračun i financije danas na svojoj sjednici razmotrio i navedenu točku na kojoj je donio prijedlog zaključka, kojeg i iznosi te predlaže Gradskom vijeću usvajanje istog.

Nakon iznijetog, gđa Petek daje riječ gosp. gradonačelniku Vešligaju.

Gosp. Vešligaj iznosi uvodno kraće obrazloženje u kojem iznosi slijedeće: naime analizirajući izvršenje za dosadašnje razdoblje te procjenu do kraja godine predlaže se novi plan prihoda i primitaka proračuna u visini 13.539.068,09 EUR, plan rashoda u visini 14.091.490,58 EUR te planiranih manjkova u iznosu 552.422,49 EUR. Preneseni višak 2023.godine iznosi 552.422,49 EUR . U okviru ukupnih prihoda vlastiti i namjenski prihodi proračunskih korisnika - Gradska knjižnica Pregrada, Muzeja grada Pregrade, Pučko otvoreno učilište, Dječji vrtić Naša radost - iznose 454.835,56 EUR.

Ukupno povećanje prihoda i primitaka predlaže se u iznosu 6.503.876,53 EUR (92,40 %) i to: prihoda poslovanja i prihoda od prodaje nefinancijske imovine u visini od 4.963.876,53 EUR, primitaka od zaduživanja u visini 1.540.000,00 EUR.

Sukladno povećanim prihodima i primicima predlaže se i novi raspored sredstava odnosno povećanje rashoda i izdataka za sveukupno 7.018.185,41 EUR (99,2%). Povećanje se odnosi na rashode poslovanja te izdatke za financijsku imovinu i otplatu zajmova u iznosu 396.102,18 EUR i za nabavu nefinancijske imovine u iznosu 6.622.083,23 EUR.

Nakon uvodno izlaganja gosp. gradonačelnikače gđa Petek otvara raspravu po navedenoj točci.

Kako nije bilo pitanja ni prijedloga gđa Petek zaključuje točku te istu daje na glasovanje, nakon čega Gradsko vijeće jednoglasno sa 9 glasova ZA, 0 PROTIV i 0 SUZDRŽAN donosi

**ZAKLJUČAK**

Usvajaju se I. Izmjene i dopune Proračuna Grada Pregrade za 2024. godinu, sa svim aktima i dokumentacijom u prilogu, u predloženom tekstu.

**Ad.7.1.** Gđa Petek nadalje iznosi uvodno kraće obrazloženje vezano uz razmatranje i donošenje I. Izmjena i dopuna Programa javnih potreba u kulturi i tehničkoj kulturi za 2024.g.

Nadalje gđa Petek otvara raspravu po navedenoj točci.

Kako nije bilo pitanja ni prijedloga, gđa Petek daje točku na glasovanje, nakon čega Gradsko vijeće Grada Pregrade jednoglasno sa 9 glasova ZA, 0 PROTIV i 0 SUZDRŽAN donosi

**I.Izmjene i dopune Programa**

**javnih potreba u kulturi i tehničkoj kulturi za 2024.g.**

u predloženom tekstu koji se nalazi u privitku.

**Ad.7.2.** Gđa Petek nadalje iznosi uvodno kraće obrazloženje vezano uz razmatranje i donošenje I. Izmjena i dopuna Programa javnih potreba u sportu za 2024. godinu.

Nadalje gđa Petek otvara raspravu po navedenoj točci.

Kako nije bilo pitanja ni prijedloga, gđa Petek daje točku na glasovanje, nakon čega Gradsko vijeće Grada Pregrade jednoglasno sa 9 glasova ZA, 0 PROTIV i 0 SUZDRŽAN donosi

**I. Izmjene i dopune Programa**

**javnih potreba u sportu za 2024. godinu**

u predloženom tekstu koji se nalazi u privitku.

**Ad.7.3.** Nadalje gđa Petek iznosi uvodno kraće obrazloženje vezano uz razmatranje i donošenje I. izmjena i dopuna Programa gradnje objekata i uređaja komunalne infrastrukture za 2024. godinu.

Nadalje gđa Petek otvara raspravu po navedenoj točci.

Pošto nije bilo pitanja ni prijedloga, gđa Petek daje točku na glasovanje, nakon čega Gradsko vijeće Grada Pregrade jednoglasno sa 9 glasova ZA, 0 PROTIV i 0 SUZDRŽAN donosi

**I. Izmjene i dopune Programa gradnje**

**objekata i uređaja komunalne infrastrukture za 2024. godinu**

u predloženom tekstu koji se nalazi u privitku.

**Točka 8.**

Nadalje gđa Petek iznosi uvodno kraće obrazloženje vezano uz razmatranje prijedloga i donošenje Odluke o proglašenju komunalne infrastrukture javnim dobrom u općoj uporabi - Javno parkiralište Kolarija.

Nakon iznijetog, gđa Petek daje riječ gosp. gradonačelniku Vešligaju.

Gosp. Vešligaj iznosi kratko obrazloženje.

Nakon iznijetog, gđa Petek otvara raspravu po navedenoj točci.

Pošto nije bilo pitanja ni prijedloga, gđa Petek zaključuje točku te istu daje na glasovanje, nakon čega Gradsko vijeće jednoglasno sa 9 glasova ZA, 0 PROTIV i 0 SUZDRŽAN donosi

**ODLUKU**

**o proglašenju komunalne infrastrukture javnim dobrom u općoj uporabi - Javno parkiralište Kolarija**

u predloženom tekstu koji se nalazi u privitku.

**Točka 9.**

Gđa Petek nadalje iznosi uvodno kraće obrazloženje vezano uz razmatranje prijedloga i donošenje Odluke o proglašenju nerazvrstane ceste o proglašenju nerazvrstane ceste B-2.4 Odvojak IV – Milan Vnuk - Kolenko javnim dobrom Nakon iznijetog, gđa Petek otvara raspravu po navedenoj točci.

Pošto nije bilo pitanja ni prijedloga, gđa Petek zaključuje točku te istu daje na glasovanje, nakon čega Gradsko vijeće jednoglasno sa 9 glasova ZA, 0 PROTIV i 0 SUZDRŽAN donosi

**ODLUKU**

**o proglašenju nerazvrstane ceste B-2.4 Odvojak IV – Milan Vnuk - Kolenko javnim dobrom**

u predloženom tekstu koji se nalazi u privitku.

**Točka 10.**

Gđa Petek nadalje iznosi uvodno kraće obrazloženje vezano uz razmatranje prijedloga i donošenje Odluke o proglašenju nerazvrstane ceste P-53.1 Ž2151 -Odvojak I – Pasarić javnim dobrom. Nakon iznijetog, gđa Petek otvara raspravu po navedenoj točci.

Pošto nije bilo pitanja ni prijedloga, gđa Petek zaključuje točku te istu daje na glasovanje, nakon čega Gradsko vijeće jednoglasno sa 9 glasova ZA, 0 PROTIV i 0 SUZDRŽAN donosi

**ODLUKU**

**o proglašenju nerazvrstane ceste P-53.1 Ž2151 -Odvojak I – Pasarić javnim dobrom**

u predloženom tekstu koji se nalazi u privitku.

**Točka 11.**

Uvodno kraće obrazloženje vezano uz razmatranje zahtjeva DV „Naša radost“ Pregrada za zapošljavanje i donošenje Odluke o davanju suglasnosti za zapošljavanje radnika u Dječjem vrtiću „Naša radost“ Pregrada iznijela je gđa Petek.

Nakon iznijetog, gđa Petek daje riječ gđi. Nataliji Vrhovski, ravnateljici DV.

Gđa Vrhovski pozdravlja sve prisutne te iznosi slijedeće: naime svima je poznato da je pristiglo jako puno molbi za upis djece u DV, kako bi smo upisali što više djece, naime radi se o 11 djece više, potrebno je bilo ići i sa novim zapošljavanjima, zbog toga se traži i navedena suglasnost.

Nakon iznijetog, gđa Petek otvara raspravu po navedenoj točci.

Na navedeno se obratio gosp. Vešligaj te iznosi kako poziva Gradske vijećnice/ke da podrže ovu Odluku. Naime, učinit ćemo sve kako bi se sva djeca uspjela upisati. Mora napomenuti da se postupak izgradnje novog vrtića malo odužio, nekih mjesec dana, ali se nada da će se uskoro izabrati izvođač i da će se krenuti sa izgradnjom kako bi smo svu djecu na kraju mogli smjestiti u naše vrtiće.

Nadalje, gosp. gradonačelnik se osvrnuo i na donošenje jedne odluke koja bi se pripremila za iduće vijeće, a u kojoj će biti regulirano kompletno sufinanciranje djece u drugim vrtićima, privatnim i obrtima kako te kako bi smo na sve moguće naći pomogli roditeljima da uspiju svoju djecu upisati i smjestiti u DV.

Nadalje za riječ se javila gđa Jasna Vnuk te iznosi pitanje: naime, s obzirom na povećanje broja djece, zar nismo rekli da će zdravstvena voditeljica biti na puno radno vrijeme.

Gđa Vrhovski odgovara kako zdravstvena voditeljica već radi na polovicu punog radnog vremena (4h), a ovime će se radno vrijeme povećati na punu satnicu (8h).

Nakon sveg iznijetog, pošto više nije bilo pitanja ni prijedloga, gđa Petek zaključuje točku te istu daje na glasovanje, nakon čega Gradsko vijeće jednoglasno sa 9 glasova ZA, 0 PROTIV i 0 SUZDRŽAN donosi

**ODLUKU**

Članak 1.

Gradsko vijeće Grada Pregrade daje suglasnost za zapošljavanje u Dječjem vrtiću „Naša radost“ Pregrada, a koje se odnosi na zapošljavanje na:

1. NEODREĐENO VRIJEME:

* STRUČNI SURADNIK PEDAGOG/INJA – 1 izvršitelj/ica na neodređeno puno radno vrijeme (8 sati dnevno, 40 sati tjedno) od 01.09.2024.
* ZDRAVSTVENI VODITELJ/ICA – 1 izvršitelj/ica na neodređeno nepuno radno vrijeme (4 h dnevno, 20 sati tjedno) od 01.09.2024.
* KUHAR/ICA – 1 izvršitelj/ica na neodređeno nepuno radno vrijeme (4 sata dnevno, 20 sati tjedno) od 01.09.2024.
* SPREMAČ/ICA – 1 izvršitelj/ica na neodređeno puno radno vrijeme (8 sati dnevno, 40 sati tjedno) od 01.09.2024.

1. ODREĐENO VRIJEME:

* POMOĆNIK/CA ZA DJECU S TEŠKOĆAMA U RAZVOJU – 2 izvršitelja/ice na određeno puno radno vrijeme (8 sati dnevno, 40 sati tjedno) za period od 01.09.2024. do 31.08.2025.

Članak 2.

Ova odluka stupa na snagu danom donošenja.

**Točka 12.**

Nadalje gđa Petek iznosi uvodno kraće obrazloženje vezano uz razmatranje i usvajanje prijedloga Pravilnika o izmjenama i dopunama Pravilnika o unutarnjem ustrojstvu i načinu rada Dječjeg vrtića „Naša radost“ Pregrada i donošenje Odluke o davanju prethodne suglasnosti na Izmjene i dopune Pravilnika.

Nakon iznijetog, gđa Petek daje riječ gđi. Vrhovski.

Gđa Vrhovski iznosi slijedeće: naime, pošto se išlo sa novim zapošljavanjem, bilo je potrebno i uskladiti Pravilnik o unutarnjem ustrojstvu i načinu rada DV, a također napominje, kako je završio projekat, imali su navedeno mjesto „administrativni radnik“, međutim dobili su upute da mora glasiti „administrativno-računovodstveni radnik“, pa je i to promijenjeno u Pravilniku.

Nakon iznijetog kraćeg obrazloženja gđe. Vrhovski, gđa Petek otvara raspravu po navedenoj točci.

Pošto nije bilo pitanja ni prijedloga, gđa Petek zaključuje točku te istu daje na glasovanje, nakon čega Gradsko vijeće jednoglasno sa 9 glasova ZA, 0 PROTIV i 0 SUZDRŽAN donosi

**ODLUKU**

Članak 1.

Gradsko vijeće Grada Pregrade daje prethodnu suglasnost na prijedlog Pravilnika o izmjeni i dopuni Pravilnika o unutarnjem ustrojstvu i načinu rada Dječjeg vrtića „Naša radost“ Pregrada (KLASA: 025-02/23-02/1, URBROJ: 2214-41-02-24-08) od 12.6.2024. (dalje u tekstu: Pravilnik o izmjeni i dopuni). Predloženi tekst Pravilnika o izmjeni i dopuni sastavni je dio ove Odluke, a bit će objavljen na oglasnoj ploči i mrežnoj stranici Dječjeg vrtića „Naša radost“ Pregrada.

Članak 2.

Sukladno odredbi članka 41. Zakona o predškolskom odgoju i obrazovanju („Narodne novine“ br. 10/97, 107/07, 94/13, 98/19, 57/22) i članka 47. Statuta Dječjeg vrtića „Naša radost“ Pregrada, Pravilnik o izmjeni i dopuni će donijeti Upravno vijeće Dječjeg vrtića „Naša radost“ Pregrada.

Članak 3.

Ova Odluka stupa na snagu danom donošenja.

**Točka 13.**

Gđa Petek nadalje iznosi uvodno kraće obrazloženje vezano uz razmatranje i usvajanje prijedloga Izmjena i dopuna Plana upisa djece u Dječji vrtić „Naša radost“ Pregrada u pedagoškoj 2024./2025. godini i donošenje Odluke o davanju suglasnosti na Izmjenu i dopunu Plana upisa.

Nakon iznijetog, gđa Petek daje riječ gđi. Vrhovski.

Gđa Vrhovski iznosi slijedeće, naime na Natječaj za upis djece u pedagošku godinu 2024./2025. pristiglo je rekordnih 119 zahtjeva, od čega 107 zahtjeva za upis s područja grada Pregrade te 12 iz drugih općina. Od navedenih 107 zahtjeva s područja grada Pregrade, 10 zahtjeva odnosi se na djecu koja će biti upisana do 31.8.2024. godine po starom natječaju, dok je jedan podnositelj zahtjeva odustao od natječaja što ukupno iznosi 210 upisane djece. Od preostalih 96 zahtjeva, može se primiti 61 dijete koje će s 31.8.2024. godine navršiti godinu dana. Obzirom na 18 slobodnih mjesta, na listi čekanja ostaje 43 djece s područja grada Pregrade te 35 djece koja nisu dorasla za upis s 1.9.2024. godine, što čini ukupno 78 neupisane djece iznijela je gđa Vrhovski.

Nakon iznijetog obrazloženja, gđa Petek iznosi kako bi željela samo nešto razjasniti: naime, pošto je ustanovljeno da 61 dijete ostaje na spisku za upis, 29 će ih se upisati, a onda nam ostaje 32 koje nikako neće biti upisano!

Na navedeno gđa Vrhovski iznosi, kako se ne treba za tim voditi. Naime kroz godinu kako će se lista pomicati tako će se i djeca upisivati, neki će se možda ispisati i otići u druge vrtiće, a u 6. mjesecu 2025. godine ispisati će se i dio djece koja će na jesen krenuti u 1. raz., ali normalno da to nije sigurno da će se sva djeca moći upisati, zato nam je potrebno da se što prije izgradi novi DV.

Nakon iznijetog, gđa Petek otvara raspravu po navedenoj točci.

Pošto više nije bilo pitanja ni prijedloga, gđa Petek zaključuje točku te istu daje na glasovanje, nakon čega Gradsko vijeće jednoglasno sa 9 glasova ZA, 0 PROTIV i 0 SUZDRŽAN donosi

**ODLUKU**

Članak 1.

Gradsko vijeće Grada Pregrade daje suglasnost na Izmjene i dopune Plana upisa djece u Dječji vrtić „Naša radost“ Pregrada u pedagoškoj 2024./2025. pedagoškoj godini (KLASA: 601-04/24-01/11; URBROJ: 2214-41-02-24-2) od 12.6.2024. godine.

Članak 2.

Ova Odluka stupa na snagu danom donošenja.

**Točka 14.**

Gđa Petek nadalje iznosi uvodno kraće obrazloženje vezano uz razmatranje prijedloga i donošenje Odluke o proglašenju nerazvrstane ceste P-21 D206 – Ulica Dobrava - javnim dobrom. Nakon iznijetog, gđa Petek otvara raspravu po navedenoj točci.

Pošto nije bilo pitanja ni prijedloga, gđa Petek zaključuje točku te istu daje na glasovanje, nakon čega Gradsko vijeće jednoglasno sa 9 glasova ZA, 0 PROTIV i 0 SUZDRŽAN donosi

**ODLUKU**

**o proglašenju nerazvrstane ceste P-21 D206 – Ulica Dobrava - javnim dobrom javnim dobrom**

u predloženom tekstu koji se nalazi u privitku.

**Točka 15.**

Gđa Petek nadalje iznosi uvodno kraće obrazloženje vezano uz razmatranje prijedloga i donošenje Odluke o ukidanju statusa javnog dobra u općoj uporabi na kčbr. 1931/35 k.o. Pregrada. Nakon iznijetog, gđa Petek otvara raspravu po navedenoj točci.

Pošto nije bilo pitanja ni prijedloga, gđa Petek zaključuje točku te istu daje na glasovanje, nakon čega Gradsko vijeće jednoglasno sa 9 glasova ZA, 0 PROTIV i 0 SUZDRŽAN donosi

**ODLUKU**

**o ukidanju statusa javnog dobra u općoj uporabi na kčbr. 1931/35 k.o. Pregrada**

u predloženom tekstu koji se nalazi u privitku.

**Točka 16.**

Gđa Petek iznosi uvodno kraće obrazloženje vezano uz informaciju Zagorskog vodovoda d.o.o. o cijeni vodnih usluga, naknade za razvoj te izvješće o statusu projekta.

Nakon iznijetog, daje riječ gosp. gradonačelniku Vešligaju.

Gosp. gradonačelnik ukratko iznosi, kako je na inicijativu predsjednice GV i njega danas se našla na dnevnog redu i ta točka, a zbog informacije o povećanju cijene vodnih usluga. Naime, Grad se sa 01.01.2024. godine pripojio Zagorskom vodovodu i očekivali smo da će se cijena povećati te sukladno Zakonu i Uredbom o vodnom gospodarstvu cijeni vodnih usluga i ostalih zakona koji su usvojili Vlada i Sabor. Stoga bez obzira što nemamo neke ovlasti moramo znati uvjete i biti upoznati sa projektom odvodnje, odnosno da moramo biti upoznati zbog čega je došlo do povećanja cijene vode.

Nakon iznijetog, gđa Petek daje riječ gosp. Mihoviliću, direktoru Zagorskog vodovoda d.o.o.

Gosp. Mihovilić je upoznao Gradske vijećnice/ke o statusu projekata Izgradnje sustava odvodnje Pregrada i planiranim aktivnostima na poboljšanju funkcioniranja sustava vodoopskrbe. Također je iznio obavijest o donošenju nove Odluke o cijeni vodnih usluga i naknadi za razvoj koju donosi Skupština Zagorskog vodovoda na svojoj idućoj sjednici. Napomenuo je kako cijena vodnih usluga i naknade za razvoj podliježe kontroli Vijeća za vodne usluge te da se ista izračunava sukladno Zakonu o vodnim uslugama te Vladinoj uredbi o metodologiji za određivanje cijena vodnih usluga.

Nakon iznijetog, gđa Petek otvara raspravu po navedenoj točci.

Za riječ se javio gosp. Miklaužić te iznosi slijedeće: naime, ističe kako je to bilo i za očekivati. Znači voda sa 1,86 po kubiku diže se na 1,99 te je jasno rečeno da je povećanje cijene vode za krajnje korisnike od 20-25%, pa ga zanima, odnosno traži od gosp. Mihovilića da ih uvjeri sa podacima što se tu promijenilo da se moralo ići sa povećanje cijene, odnosno što se to promijenilo u vašem poslovanju?

Na navedeno gosp. Mihovilić iznosi, kako se u njihovom poslovanju nije ništa promijenilo. Radi se naime o dvije stavke, a to je povećanje minimalne plaće te povećanje cijene materijala koja je znatno povećana. Naime, Zagorski vodovod nije od 2011. godine mijenjao cijenu vode, već ju je i 2016. smanjio, međutim sada se došlo do neke granice kada se više ne može tako dalje, odnosno zbog troškova plaće, prijevoza, regresa itd. i cijene materijala. Troškovi se jednostavno zbog toga moraju povećati te to svakako nije bilo njima u interesu te će se u buduće svake godine morati raditi novi izračuni i možda će biti drugačije. Kontrola je velika, a mi moramo biti jedna vrlo regulirana djelatnosti i imati minimalno pokrivene troškove.

Nadalje za riječ se ponovno javio gosp. Miklaužić te iznosi da mu to nije razlog. Naime, mi kada smo donosili Odluku o pripajanju nije bilo riječi o povećanju cijene vode te ne može nikako shvatiti da se sada to događa zbog plaća te ga zanima da li su radnici stvarno dobili tih 20-25% na plaću.

Nakon iznijetog za riječ se javila i gđa Petek te je zanima, odnosno dobila je upit od građana što se tiče vodomjera i izmjenu vodomjera. Naime, na području Grada Pregrade imali smo na daljinski očitavanje vodomjera, a Zagorski vodovod to sada mijenja sa nekim starim, odnosno retro vodomjerima koje treba ručno očitavati te je zanima, odnosno građane, zašto se to radi, odnosno zašto se nešto novo mijenja sa starim?

Na navedeno gosp. Mihovilić iznosi kako se mijenjaju stari vodomjeri. Točno je provjereno što i gdje se mora mijenjati, a radi se o vodomjerima koji nikad nisu mijenjani. Što se tiče tog daljinskog očitavanja, to je za njih duplo skuplje jer još nemamo tako dobro riješenu tehnologiju koja bi nam olakšavala posao, a sve novo, svi sustavi novi što se ugrade su duplo skuplji te na taj način oni to mogu bez problema i brzo riješiti.

Sjednicu su napustili vijećnica Davorka Filipčić i Gordana Križanec Ružić radi drugih obaveza na kojima trebaju prisustvovati.

Nadalje za riječ se javio gosp. Vrbanc te iznosi slijedeće: naime na području Grada Pregrade mijenjanju se građevinske i lokacijske dozvole što se tiče uređaja za pročišćavanje vode te kada se mogu očekivati neki konkretni radovi?

Na navedeno gosp. Mihovilić iznosi kako je najvažnije da imaju svu potrebnu dokumentaciju, građevinsku dozvolu, natječajnu dokumentaciju te se do kraja proljeća iduće godine namjerava sve prikupiti i onda vidjeti kada i kuda ćemo se moći prijaviti i na koji natječaj.

Za riječ se nadalje javila i gđaVnuk te iznosi kako je primijetila da nisu još uvije sve općine i gradovi priključili Zagorskom vodovodu te zašto to još uvijek nije učinjeno ako Zakon to nalaže?

Na navedeno se nadovezao i gosp. Vešligaj te iznosi da je to istina i da se radi o općinama i gradovima gdje je Krakom bio distributer te smatra da bi tu svakako trebala Vlada djelovati te mu također nije jasno zašto oni još uvijek nisu uključeni.

Gosp. Mihovilić iznosi, kako su oni sve Odluke dobili i sve u postupku, a sada je na Ministarstvu da sve to riješi i nadamo se uskoro, jer Zakon je jasan i svi se moraju uključiti.

Nadalje, gđa Petek iznosi još jedno pitanje, odnosno jednu primjedbu: naime bilo je rečeno od Zagorsko vodovoda za u roku 1 sata dođu na teren ukoliko se prijavi kvar, međutim imamo jedan slučaj puknuća cijevi te nitko cijeli vikend nije izašao na teren, a ljudi su bili bez vode.

Na navedeno gosp. Mihovilić iznosi kako se radilo o zakašnjeloj situaciji, naime po dojavi građana mi smo izašli na teren. Međutim tu postoji i problem što naši ljudi još dobro ni ne poznaju teren te im se malo teže snaći, ali svakako ne bi trebalo dolaziti do takvih problema i to će se svakako s vremenom doći na svoje.

Na navedeno gđa Petek iznosi kako je stvarno tužno kada cijeli vikend kroz glavnu dionicu teče voda i onda su revoltirani i od nas vijećnika traže odgovore i o odgovornost, a onda i mi od vas očekujemo da se obavi posao.

Nadalje za riječ se ponovno javila gđa Vnuk te se također osvrnula na problematiku vezanu uz nestanak vode. Naime, smatra da bi bilo u redu da se građane na vrijeme obavijesti kada neće biti vode, kako bi se mogli pripremiti jer tu se radi o obiteljima sa djecom i problem je kada odjednom ostanete bez vode, a građani su trebali biti obaviješteni.

Na navedeno gosp. Mihovilić iznosi da oni svoje obavijesti reklamiraju preko radio stanice Krapina, Stubica i Zlatar, nemaju naime druge mogućnosti.

Nakon sveg iznijetog, gđa Petek iznosi kako mora spomenuti da bi bilo lijepo da su te materijale dobili barem u petak kako bi se vijećnice/ci mogli pripremiti.

Nakon izlaganja gđe. Petek, za riječ se javio još jednom gosp. Gradonačelnik te iznosi da bi želio samo još jednom iznijeti kako je svjestan da je Zagorski vodovod novi. U svakom slučaju je dobro što ovdje zadržan jedan dio zaposlenika i što imamo sjedište. Poznato je da bi trebalo oformiti i Podružnicu te bi svakako moli da nas se redovito obavještava o svim događajima kako bi smo mi mogli to staviti na svoje stranice. Što se tiče cijene vode, svakako mu je jasno da to nikome nije drago. Zakon je to odlučio, a što se tiče okrupnjavanje, to je u jednu ruku i dobro jer će se na takav način moći prije i više povući sredstava iz fondova za projekte. Iznosi da je već rekao kako nije bio za takav Zakon, jer Grad ima svoje izvorište i nije nam drago što smo morali to učiniti, ali to je odluka Vlade i Sabora. Mi sada moramo raditi na tome da imamo što bolju uslugu i vjerovati u ove izračune, naime sve cijene su otišle gore, a u budućnosti će se vidjeti i možda će se iduće godine i cijene moći regulirati.

Nakon sveg iznijetog, pošto više nije bilo pitanja ni prijedloga, Gradsko vijeće je navedenu informaciju primilo na znanje.

**Točka 17.**

**Razno:**

**Ad.1.** Za riječ se javila gđa Vnuk te iznosi pitanje vezano uz zapuštena zemljišta. Odnosno, zanima je da li postoji mogućnost da netko tko nije reagirao tri-četiri puta na opomenu za čišćenje da mu to očisti Niskogradnja te da mu se samo pošalje račun ili da mu se stavi ovrha na račun. Naime, radi se o dvorištu i voćnjaku.

Gosp. gradonačelnik iznosi kako smo već imali takvih rasprava. Naime, zadnje je da se ide sucu za prekršaje, ali tu postoji još puno neriješenih imovinsko-pravnih odnosa i onda je to još teže rješavati, jer na jednoj parceli ima više upisanih osoba.

Na navedeno se nadovezao i gosp. Golub, pročelnik za financije i gospodarstvo koji također iznosi da ukoliko se radi o dvorištu tu je problem ulaženja u nečije privatno vlasništvo i to je sporno, a ukoliko su tu još neriješeni i imovinsko-pravni odnosi, više vlasnika na jednoj čestici. onda je problem koga ovršiti. Svakako se može još provjeriti kod poljoprivredne redarke da se vidi u kojem je stanju taj predmet.

Na navedeno gđa Vnuk iznosi kako se radi o privatnom dvorištu, a što se tiče voćnjaka jednim dijelom je i Grad vlasnik i smatra da bi se također nekako trebalo riješiti oni slučajevi gdje je upisan i Centar za socijalnu skrb.

**Ad.2.** Nadalje gđa Vnuk iznosi jedan prijedlog, odnosno na području Grada ima jedna djevojka koja uskoro završava logopediju, pa je zanima da li bi navedena mogla obaviti neki staž u vrtiću, odnosno da se pokuša urediti neki logopedski kabinet koji ne bi bio samo za vrtićku djecu već i za osnovnoškolce. Naime, ne mogu si svi roditelji priuštiti voditi djecu kod privatnih logopeda.

Na navedeno gosp. gradonačelnik iznosi, kako se već raspravljalo o tome i do sada nismo imali nikog zainteresiranog, zbog tog smo u novom vrtiću i predvidjeli jedan prostor u koji će moći dolaziti i djeca izvana, a dal će doći do tog zapošljavanja, za sada ne može reći, jer za sve mora proći neki procesi , javni natječaj te će se vidjeti.

Nakon sveg iznijetog pošto više nije bilo pitanja ni prijedloga, gđa Petek zaključuje točku i samu sjednicu.

Materijali i akti donijeti na sjednici sastavni su dio ovog Zapisnika.

Zaključeno 19,30 sati

**ZAPISNIČAR**  **PREDSJEDNICA**

**GRADSKOG VIJEĆA**

Nikolina Šoštarić Tkalec

Vesna Petek